ଟିଙ୍କ ବାହିତ ଏନସେଫାଲାଇଟିସ   ଏକ ଭୂତାଣୁ ସଂକ୍ରାମକ ରୋଗ ଯେଉଁଥିରେ କେନ୍ଦ୍ରୀୟ ସ୍ନାୟୁ ମଣ୍ଡଳୀ ପ୍ରଭାବିତ ହୋଇଥାଏ । ଏହି ରୋଗ ବିଭିନ୍ନ ଭାବରେ ଯଥା ମେନିଞ୍ଜାଇଟିସ, ଏନସେଫାଲାଇଟିସ ବା ମେନିଙ୍ଗୋଏନସେଫାଲାଇଟିସ ଆକାରରେ ଉପସ୍ଥାପିତ ହୁଏ । ମାୟେଲାଇଟିସ ଓ ମେରୁଦଣ୍ଡୀୟ ପକ୍ଷାଘାତ ମଧ୍ୟ ହୋଇପାରେ । ପ୍ରାୟ ଏକ ତୃତୀୟାଂଶ ରୋଗୀଙ୍କର କର୍ମହାନୀ ପ୍ରାୟ ଏକ ବର୍ଷ ପର୍ଯ୍ୟନ୍ତ ରହିପାରେ । ଅଧିକାଂଶ ଦେଶମାନଙ୍କରେ ଏହି ରୋଗ ସଂଖ୍ୟା ବୃଦ୍ଧି ହେଉଥିବାର ଖବର ଆସୁଛି । ୟୁରୋପର କେତେକ ସ୍ଥାନରେ ଏହା ସ୍ଥାନୀୟ ରୋଗ ଭାବରେ ତିନି ଦଶନ୍ଧିରେ ୪୦୦% ବୃଦ୍ଧି ହେବା ଖବର ମିଳୁଛି । ଏହି ରୋଗ ବିଭିନ୍ନ ପ୍ରାଣୀ ଯେପରିକି ଘୋଡ଼ା ଓ ପକ୍ଷୀମାନଙ୍କୁ ମଧ୍ୟ ଆକ୍ରମଣ କରେ । ଟିକା ନେଇଥିବା ଲୋକଙ୍କ ମଧ୍ୟରୁ ୮୭% ଲୋକଙ୍କର ଇମ୍ମ୍ୟୁନିଟି ହୋଇଯାଏ । ସଂକ୍ରମିତ ଟିଙ୍କ କାମୁଡ଼ିଲେ ଏହା ଫଳପ୍ରଦ ହୁଏ ନାହିଁ । ଏହା ଇଞ୍ଜେକସନ ଆକାରରେ ମାଂସପେଶୀରେ ଦିଆଯାଏ । ଏହି ରୋଗ ପ୍ରବଣ ଇଲାକାରେ ସମସ୍ତ ଲୋକଙ୍କୁ ଏହି ଟିକା ଦେବାକୁ ବିଶ୍ୱ ସ୍ୱାସ୍ଥ୍ୟ ସଂଗଠନ  (ଡବ୍ଲ୍ୟୁ.ଏଚ.ଓ) ସୁପାରିସ କରୁଛି  । ଅନ୍ୟଥା କେବଳ ଉଚ୍ଚ ସଙ୍କଟାପନ୍ନ ଲୋକଙ୍କୁ ଦିଆଯିବାକୁ ସୁପାରିସ କରାଯାଏ । ତିନି ଡୋଜ ଦେବାପରେ ପ୍ରତି ତିନିରୁ ୫ ବର୍ଷରେ ଏକ ଡୋଜ ଦେବା ଉଚିତ । ପ୍ରସ୍ତୁତ ଟିକା ଅନୁସାରେ ୧ ବା ୩ ବର୍ଷରୁ ଉର୍ଦ୍ଧ୍ୱ ପିଲାଙ୍କୁ ଟିକା ଦିଆଯାଏ । ସାଙ୍ଘାତିକ ପାର୍ଶ୍ୱ ପ୍ରତିକ୍ରିୟା କ୍ୱଚିତ ଦେଖାଯାଏ । ଗୌଣ ପାର୍ଶ୍ୱ ପ୍ରତିକ୍ରିୟା ମଧ୍ୟରେ ଜ୍ୱର, ଇଞ୍ଜେକସନ ନେଇଥିବା ସ୍ଥାନ ଲାଲ ଦେଖାଯାଏ ଓ ସେଠାରେ କଷ୍ଟ ହୁଏ । ପୁରୁଣା ସଂସ୍କରଣ ବିଶିଷ୍ଟ ଟିକାର ଅଧିକ ପାର୍ଶ୍ୱ ପ୍ରତିକ୍ରିୟା ଥିଲେ । ଗର୍ଭାବସ୍ଥାରେ ଏହା ନିରାପଦ ଜଣାଯାଏ । ସନ ୧୯୩୭ରେ ପ୍ରଥମ ଟିବିଏ ଟିକା ପ୍ରସ୍ତୁତ ହୋଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହାର ମୂଲ୍ୟ ୫୦ରୁ ୭୦ ବ୍ରିଟିଶ ପାଉଣ୍ଡ । ଏହି ଟିକା ଯୁକ୍ତରାଷ୍ଟ୍ର ଆମେରିକାରେ ମିଳେନାହିଁ ।